Ukážka z elektronickej knihy

0:0

Príprava

Lenka a Jakub sa poznali skôr, než si vedeli zaviazať šnúrky.

Od škôlky boli nerozlučná dvojka – mega najlepší kamoši! Možno aj preto, že veľa iných kamarátov nemali.

Lenka bola živá, výmyselná, rýchla a tvrdohlavá. Vždy chcela vyhrať.

Jakub bol pokojnejší a premýšľavý. Nohy ho veľmi neposlúchali – od narodenia sa mu ťažšie behalo. Najmä svojou pravou nohou si nebol istý. Jakub mal občas dojem, akoby ani nepatrila jemu, akoby bola drevená.

Jeho rodičia boli veľmi starostliví. Možno
až príliš. Keď sa Jakub rozbehol po schodoch, vždy len zalomili rukami a zhíkli:

„Dávaj pozor, nech nespadneš!“

Lenka a Jakub mali spoločný sen: raz z nich budú totálne najlepší futbalisti na svete!

No najskôr musia poraziť chalanov z 3.B.
A to veru nebude jednoduché…

1:0

Keď sa z veľkých kamarátov stáva futbalový tím

V nedeľu o tretej poobede sa udejú tri veci:

Lenkin otec daruje svojej dcére novučičký dres FC Barcelona. Tá na to povie, že si ho nikdy nevyzlečie a jej otcovi od dojatia vyhŕkne veľká slza.

Lenkinej mame je tiež do plaču. Pozná svoju dcéru a obáva sa, že Lenka bude v darovanom drese behať celé týždne – spať v ňom, jesť v ňom, určite si ho nebude chcieť ani nechať vyprať.

Práve v tej chvíli si Jakub namiesto brankárskych rukavíc navlieka chňapky – rukavice, ktoré jeho mamina používa
na pečenie.

„Vidíš tú kľučku?!“ vykrikuje Lenka, keď o polhodinu na dvore naháňa týždeň starú futbalovú loptu.

Jakub neodpovedá, pretože sa sústreďuje,
aby nedostal gól. Aj on by radšej strieľal góly,
ale narodil sa s chorými nohami, a preto
je brankárom.

A keďže majú brankára, stáva sa z nich ozajstný futbalový tím!

Lenka má práve pred sebou obrovského obrancu, ktorého musí obísť. Napriek svojej ozrutnosti sa obranca prekvapivo obratne otáča a je vždy tam, kde aj ona.

Lenže v tej chvíli si Lenka spomenie na kľučku, ktorú videla na YouTube. Tou kľučkou obrancu prekabáti a pred ňou už bude len bránka.

Lenka stúpi jednou nohou na loptu a už-už ide uskutočniť svoj plán, ale… lopta sa jej pod nohou šmykne do strany. Lenka stratí rovnováhu a s naširoko rozhodenými rukami spadne do trávy.

V tom okamihu zmizne ozrutný obranca aj krásne veľké ihrisko. Ostáva len pár metrov trávnika pred ich domom – ich ihrisko. Žiadne tribúny, žiadny hlásateľ. Len plastová fľaša namiesto rohovej zástavky a namiesto burácajúcich tribún zvedaví rodičia pozerajúci sa na svoje malé hviezdy z balkóna.

Koniec ukážky